尷尬！阿迪達當選「英超最佳領隊」成笑柄
2024年05月29日 15:01
東網電視
更多新聞短片
阿迪達獲環球足球頒獎禮英超最佳領隊。
阿仙奴今季英超又屈居亞軍，但領隊阿迪達仍然喺環球足球「歐洲區頒獎禮」，力壓曼城主帥哥迪奧拿、利物浦領隊高普，當選英超最佳領隊，引起唔少球迷質疑獎項公信力，甚至指係一項「安慰獎」。
環球足球頒獎禮2010年創立，由阿聯酋杜拜當局主辦，今次頒獎禮屬於歐洲區獎項，並喺意大利舉行。最具爭議一項係英超最佳領隊，竟然唔係冠軍曼城主帥哥迪奧拿，而係「阿二」阿迪達，引起網民熱議。
有人話：「哥迪奧拿贏得英超冠軍，曼城入更多波，有更多分，幾乎每項數據都比阿仙奴好，但我知道呢個係畀阿迪達嘅安慰獎及同情獎。」另有人直接了當指環球足球頒獎禮係笑話。
不過，其他獎項結果比較正常，例如沙比阿朗素當選歐洲最佳教練，基利安麥巴比當選歐洲最佳球員，哈利卡尼獲得歐洲最佳射手。